***„Beszélj, beszélj; igen / Jól hallom én panaszod; de magam / Panasza is beszél”*** *(Harmadik szakasz).*

***,,Két fátyolt szakasztok el: Hazámról és becsületemről”*** *(Első szakasz).*

Azért esett a választásunk a fenti két idézetre, mert nemcsak szorosan összetartoznak, hanem Katona József drámájának gerincét adják. A két idézetet cím-alcím viszonyban tudjuk elképzelni, mivel az elsőben található célzás a másodikban olvasható magyarázatra utal.

Az első idézetben érezhető Bánk bán kettős felelősségének súlya. Mint bánnak, a király helyettesének sürgősen cselekednie kell, hiszen az országban uralkodó állapotok tűrhetetlenek. Az ő feladata a főurak lecsillapítása és ezzel a béke fenntartása.

Mint Bánknak, a családfőnek védenie kell családja becsületét, amely veszélyben forog a királynő öccse, Ottó herceg miatt.

A *fátyol*, mint minden más helyen, itt is a tisztaságot jelképezi.

Egyrészt Magyarország tisztasága oda, hiszen a Gertrudis által letelepített német lovagok birtokolják a magyarok földjeit, amelyeket lézengő, kicsapongó életmódjukkal „meg is becstelenítenek”. Nem is szólva arról, hogy míg a magyar nép keservesen, keményen dolgozik, munkája gyümölcsét a semmittevő idegenek aratják le.

Másrészt Bánk becsületén is csorba esik. Ottó herceg végül célt ér, és megbecsteleníti a feleségét, Melindát. Ezzel soha le nem mosható folt keletkezik Bánk egész családján.

A drámában – véleményünk szerint – Katona József arra akar rávilágítani, hogy mindannyian egyszerre vagyunk köz- és a magánemberek. Amikor a kettő összeütközik, a konfliktusok világába lépünk át. Ez akár tragédiába is torkollhat, mint ahogyan itt is láthatjuk: hősünk, Bánk bán gyilkossá válik és feleségét is elveszíti.

Ezért azt gondoljuk, hogy a mű ma is aktuális témát jár körül. Ha a hagyományosan hozzárendelt díszleteket, jelmezeket, maszkokat elhagyjuk, azaz nem ragaszkodunk a dráma saját korához, akkor is megmarad az a problémakör, amely már annyi évvel ezelőtt sem volt ismeretlen, és ma is ugyanannyira időszerű.